**Kaskantyú Község Önkormányzata Képviselő-testületének 10/2023. (XII. 6.) önkormányzati rendelete**

**a szociális célú tűzifa támogatásról**

Kaskantyú Község Önkormányzatának Képviselő-testülete az Alaptörvény 32. cikk (1) bekezdés a) pontjában kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában meghatározott feladatkörében eljárva a következőket rendeli el:

**1. §**

(1) Kaskantyú Község Önkormányzatának Képviselő-testülete (továbbiakban: Önkormányzat) vissza nem térítendő természetbeni támogatásként tűzifát biztosít azon kaskantyúi állandó bejelentett lakcímmel rendelkező lakosai részére, akinek

*a)* a háztartásában együtt élő személyek egy főre jutó jövedelme nem haladja meg a szociális vetítési alap 300 %-át, és a háztartás tagjai egyikének sincs a szociális igazgatásról és a szociális ellátásokról szóló 1993. évi III. törvény (a továbbiakban: Szoctv.) 4. § (1) bekezdés b) pontja szerinti vagyona,

*b)* fatüzelésre alkalmas fűtőberendezéssel rendelkezik.

(2) Az elbírálás szempontjából egy háztartásnak kell tekinteni az egy lakásban együtt élő és ott bejelentett lakóhellyel rendelkezők közösségét, függetlenül ezen személyek rokoni kapcsolatától. A háztartásban együtt élőnek kell tekinteni azt a gyereket is – a teljes ellátást nyújtó bentlakásos intézményben lévő kivételével – aki tanulmányai folytatása miatt átmenetileg nem az igénylő lakásában lakik.

**2. §**

A kérelem elbírálásakor előnyt élvez

*a)* aki a Szoctv. szerint:

*aa)* aktív korúak ellátására,

*ab)* időskorúak járadékára,

*ac)* tekintet nélkül annak természetbeni, vagy pénzbeli formában történő nyújtására települési támogatásra jogosult, valamint

*b)* a gyermekek védelméről és a gyámügyi igazgatásról szóló 1997. évi XXXI. törvényben meghatározott, halmozottan hátrányos helyzetű gyermeket nevelő család.

**3. §**

(1) A tűzifa támogatás ugyanazon lakott ingatlanra csak egy jogosultnak állapítható meg, függetlenül a lakásban élő személyek és háztartások számától. Amennyiben egy ingatlanról több kérelem érkezik, az elbírálás a kérelem beérkezésének sorrendjében történik.

(2) Üresen álló, nem lakott ingatlanra, amelyben életvitelszerűen senki nem él, a támogatás nem kérhető.

**4. §**

(1) A támogatás megállapítására irányuló eljárás e rendelet 1. melléklete szerinti kérelemre indul. A jogosultság megállapításához csatolni kell a háztartás minden tagjára vonatkozó jövedelemigazolást, jövedelemnyilatkozatot, vagyonnyilatkozatot.

(2) A kérelmeket 2023. december 7. napjától december 19. napjáig lehet benyújtani Kaskantyú Község Önkormányzatához.

(3) A kérelmeket Kaskantyú Község polgármestere bírálja el.

(4) A jogosultság megállapítása a kérelmek érkezési sorrendjében történik.

(5) A jogosultság és a kérelemben foglaltak valódiságának ellenőrzésére az eljárás során környezettanulmány végezhető.

(6) A polgármester a rendelkezésre álló tűzifa mennyiséget a jogosultak között egyenlő arányban osztja el, azonban a kiosztott tűzifa mennyisége háztartásonként nem haladhatja meg az 5 m3-t.

**5. §**

A döntést követően a polgármester gondoskodik a támogatásként megállapított tűzifa kiosztásáról úgy, hogy 2024. január 31-ig minden jogosult részére átadásra kerüljön.

**6. §**

(1) A támogatás kizárólagos forrása az Önkormányzat részére megállapított 1 413 510,- Ft. támogatás és az Önkormányzat által biztosított 218 440,- Ft. önrész, összesen 1 631 950,-Ft. A forrás kimerülése után érkezett kérelmeket el kell utasítani függetlenül attól, hogy megfelelnek az e rendeletben foglalt jogosultsági feltételeknek.

(2) Az önkormányzat a szociális célú tűzifában részesülőktől ellenszolgáltatást nem kér.

**7. §**

Ez a rendelet a kihirdetését követő napon lép hatályba, és 2024. május 1-jén hatályát veszti.

 Újházi Zsolt Ugrainé Dr. Galántai Hilda

 polgármester jegyző

Záradék:

A rendelet kihirdetve: 2023. december 6.

A kihirdetés módja: polgármesteri hivatal hirdetőtábla

 Ugrainé Dr. Galántai Hilda

 jegyző

*1. melléklet a 10/2023. (XII. 4.) önkormányzati rendelethez*

(A melléklet szövegét a(z) Tűzifa kérelem.pdf elnevezésű fájl tartalmazza.